钦定古今图书集成/明伦汇编/氏族典/第421卷 > 《廖用贤尚友录》 > 尹思贞
## 钦定古今图书集成/明伦汇编/氏族典/第421卷 > 《廖用贤尚友录》 > 尹思贞

按《唐书尹思贞传》：“思贞，京兆人。以明经第，调隆州参
军事，迁明堂令，以善政闻，擢殿中少监，检校洛州刺
史。长安中，迁秋官侍郎。忤张昌宗意，出为定州刺史，
召授司府少卿。神龙初，擢大理卿。雍人韦月将告武
三思大逆，中宗命斩之，思贞固奏不可，乃决杖流岭
南。三思讽所司加法杀之，复固争。御史大夫李承嘉”
助三思，而以他事劾思贞。为青州刺史，治州有绩，蚕
至岁四熟。睿宗立，召授将作大匠，封天水郡公，累迁
工部尚书致仕。开元四年卒，谥曰简。